秋風曲
作者：陸游
朝代：宋

paragraphs: 秋風吹雨鳴窗紙，壯士不眠推枕起。
床頭金盡酒尊空，櫪馬相看涙如洗。
鴻門覇上百萬師，安西北庭九千里。
帳前畫角聲入雲，隴上鐵衣光照水。
横飛渡遼健如鶻，談笑不勞投馬箠。
堂堂羽檄從天下，夜半斫營孱可鄙。
拾螢讀書定何益，投筆取封當努力。
百斤長刀兩石弓，飽將兩耳聽秋風。